এই সময়, বর্ধমান: জমির ক্ষতিপূরণের মামলায় আদালতে মিথ্যা হলফনামা দেওয়ায় পূর্ব বর্ধমানের সহকারী ভূমি অধিগ্রহণ আধিকারিকের বিরুদ্ধে মামলা রুজু করার নির্দেশ দিলেন বর্ধমানের প্রথম অতিরিক্ত জেলা জজ শেখ মহম্মদ রেজা। তাঁর বিরুদ্ধে আদালতে শপথ নিয়ে মিথ্যা হলফনামা দেওয়ার অভিযোগের সত্যতা প্রাথমিক ভাবে মিলেছে বলেই উল্লেখ করেছেন অতিরিক্ত জেলা জজ। আইনজীবী রাজকুমার গুপ্ত বলেন, 'মিথ্যা হলফনামা দেওয়ায় সহকারী ভূমি অধিগ্রহণ আধিকারিকের বিরুদ্ধে আইনমাফিক মামলা রুজু হবে। বর্ধমানের চিফ জুডিশিয়াল ম্যাজিস্ট্রেট সরকারি আধিকারিকের বিরুদ্ধে মামলা রুজু করবেন।'